บัตรเครดิตบัวหลวงโตกระฉูดเฉียด20%
ธนาคารกรุงเทพ เตรียมปรับเป้าธุรกิจบัตรเครดิต หลัง 5 เดือนแรกยอดใช้จ่ายโต 1819% ฐานบัตรแตะ 1.2 ล้านใบ
28 พ.ค. 2555

ธนาคารกรุงเทพ เตรียมปรับเป้าธุรกิจบัตรเครดิต หลัง 5 เดือนแรกยอดใช้จ่ายโต 1819% ฐานบัตรแตะ 1.2 ล้านใบ 
นายโชค ณ ระนอง ผู้ช่วยผู้จัดการใหญ่ สายธุรกิจบัตรเครดิต ธนาคารกรุงเทพ เปิดเผยว่า ธนาคารอยู่ระหว่างพิจารณาปรับเป้าการเติบโตธุรกิจบัตรเครดิตในปีนี้เพิ่มขึ้นจากเป้าหมายเดิมที่ 18% เนื่องจากในช่วง 45 เดือนแรก ยอดใช้จ่ายผ่านบัตรปรับตัวเพิ่มขึ้นไปแล้วถึง 18-19% โดยมียอดใช้จ่ายเฉลี่ยผ่านบัตรเพิ่มขึ้นจาก 8,000 บาทต่อบัตรต่อเดือน เป็น 9,400 บาทต่อบัตรต่อเดือน ขณะที่ฐานบัตรขยายตัวเป็น 1.2 ล้านใบ เพิ่มขึ้นกว่า 1 แสนใบ 
“หากดูจากการเติบโตคาดว่าทั้งปีน่าจะเกินเป้าแน่นอน โดยยอดใช้จ่ายผ่านบัตรน่าจะอยู่ที่ไม่ต่ำกว่า 9,700 บาทต่อบัตรต่อเดือน ขณะที่ฐานบัตรจะเพิ่มขึ้นเป็น 1.4 ล้านใบ ซึ่งเราอยู่ระหว่างพิจารณาปรับเป้าที่เหมาะสม” นายโชค กล่าว
นายโชค กล่าวว่า ยอดใช้จ่ายผ่านบัตรเครดิตที่เพิ่มขึ้นน่าจะเป็นผลมาจากการเร่งทำแคมเปญกระตุ้นของธนาคาร ที่มีทั้งการให้คืนเงินสดเข้าบัญชีสำหรับการเติมน้ำมันและการช็อปปิ้ง ทำให้ยอดบัตรที่แอ็กทีฟเพิ่มขึ้นเป็น 60% ซึ่งเป็นระดับที่น่าพอใจ อย่างไรก็ตามสัดส่วนลูกค้าผ่อนชำระของธนาคารยังอยู่ที่ 38% ต่ำกว่าคู่แข่งเล็กน้อย แต่ก็ส่งผลดีในแง่ที่มีความเสี่ยงต่ำ
สำหรับกรณีที่ไทยถูกขึ้นบัญชีประเทศเฝ้าระวังพิเศษจากคณะทำงานเฉพาะกิจเพื่อดำเนินมาตรการทางการเงินเกี่ยวกับการฟอกเงิน (FATF) ยอมรับว่าธนาคารแห่งประเทศไทย (ธปท.) ได้สอบถามผลกระทบเข้ามายังธนาคารเช่นกัน แต่จนถึงขณะนี้ยังไม่พบว่ามีลูกค้าถูกระงับการใช้บัตรในต่างประเทศ และโดยส่วนตัวเชื่อว่าการทำธุรกรรมผ่านบัตรเครดิตไม่น่าจะได้รับผลกระทบ เนื่องจากเป็นธุรกรรมที่มีวงเงินไม่สูงและตรวจสอบย้อนหลังได้
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ กล่าวว่า ในปีนี้ธนาคารมีแผนจะปรับระบบไอแบงกิงให้ง่ายต่อการใช้งานมากขึ้น หลังจากยอดการใช้งานของลูกค้าในปัจจุบันยังไม่เป็นไปตามเป้าหมาย ลูกค้าส่วนใหญ่ยังใช้ระบบไอแบงกิงแค่ดูความเคลื่อนไหวของบัญชีหรือโอนเงินเท่านั้น